‏

‏כ"ח אלול, תשע"ז

‏19 ספטמבר, 2017

**דברי הסבר לעדכון תקנות בריאות הציבור (מזון) (שאריות חומרי הדברה) 2017**

תקנות בריאות הציבור (מזון) (שאריות חומרי הדברה) מסדירות את הרמה המרבית המותרת של שאריות חומרי הדברה בתוצרת חקלאית טרייה ומעובדת . התקנות מתעדכנות מעת לעת בהתאם לשינויים שחלו בסל החומרים המותרים לשימוש בגידולים וכן מהערכות בטיחות חדשות .

העדכון הנוכחי של התוספת הראשונה ובעקבותיה עדכון של התוספת השלישית מדגיש את השינויים בשימוש בחומרי הדברה בחקלאות מאז העדכון האחרון של התקנות שהוצגו ואושרו ע"י ועדת העבודה, הרווחה והבריאות של הכנסת ונכנסו לתוקפן ב א' בסיוון התשע"ה ו (7/6/2016). בעקבות הרביזיות שנערכו בין השנים 2012-2015 חומרים פעילים רבים נאסרו לשימוש או השימוש בהם צומצם והיה צורך חקלאי להחליפם בחומרים יעילים נגד המזיקים מצד אחד ומצד שני לאפשר שימוש בחומרים ידידותיים יותר לסביבה ולאדם.

חשוב לציין שסל חומרי ההדברה לשימוש חקלאי משתנה ממדינה למדינה. בכל מדינה קיים רישוי של חומרי הדברה בהתאם לחקלאות המקומית, הלוקחת בחשבון את סוגי הגידולים, סוגי המזיקים והמחלות. בנוסף, השוני בין המדינות, באקלים, בקרקע ובסמיכות למקורות מים (אקוויפר) משפיעים על יישום החומרים, פירוק החומרים ויעילותם ולהבדלים במינונים המיושמים של חומרי הדברה וזמני המתנה לקטיף אשר יבטיחו יעילות מרבית ביישום החומרים בחקלאות.

יחד עם זאת, קיימים סטנדרטים בינלאומיים המחייבים את המדינות בהערכה וניהול סיכונים אחידים, כך שערכי השאריות הנקבעות יהיו בטוחים בחשיפה ממושכת וגם לא יהוו מחסום מסחרי בין המדינות.